  Виталий Пронин 3 бадӟым концертъёсын йылпумъяськиз «П. Чайковскийлэн дор палъёсаз» 60-тӥез фестиваль. Удмуртие вуылӥзы Игорь Бутман оркестреныз, Е. Светланов нимо симфонической кун оркестр но шаерамы будэм но палэнын ужась тодмо артистъёс. М. Пахарь кырӟаз Удмурт театрлэн сценаез вылын. Оркестрен кивалтӥз В. Олин.5-тӥ куартолэзе Удмурт театрлэн сцена вылаз концерт сётӥзы Удмуртиын быдэ вуэм но али мукет театръёсын ужась тодмо артистъёсмы. Со, кылсярысь, Челябинскысь Глинка нимо операя но балетъя кун театрысь кырӟась Александр Перевощиков, Краснодарысь крезьгуро театрысь валтӥсь дирижёр Виктор Олин, Москваысь Станиславский но Немирович-Данченко нимо крезьгуро театрын кырӟась Мария Пахарь, Москваысь «Новая опера» театрысь солистка Александра Саульская-Шулятьева, Лондонын Л. Бетховен нимо конкурсын вормем пианист Михаил Шиляев. Тросэз вордӥськем музъемзы вылын концертсэс нырысьсэ возьматӥзы.- Монэ фестивале пыриськыны чортӥзы но, мон шумпотыса соглаш кариськи, - шуэ  Виктор Олин. - Кемалась потэ вал ни татчы лыктэме. Ижын мон дышетски, Удмуртиысь симфонической оркестрын творческой улонме кутски. Оркестрен туннэ, 10 ар ортчыса, Удмурт театрлэн сценаез вылын пумиським.Виктор Олин асьме оркестрен дирижировать кариз!Шаерамы ӝуатскем кизилиосын тодматскыны вуиз Удмуртилэн Тӧроезлэсь ужзэ быдэсъясь Александр Бречалов. Семьяеныз.- П.Чайковский нимо фестиваль - со элькунмы понна бадӟым ужрад, со сярысь тросгес адямиос тодыны кулэ, со понна искусствоысь яркыт адямиосты дорамы ӧтчалляно.  Мон быдэсак юрттӥськыны дась - культура но искусство шаерамы вылӥе но вылӥе тубыны кулэ.Удмурт театрын чузъяськизы Д. Вердилэн «Травиата», Д. Пуччинилэн «Богема», А. Бородинлэн «Князь Игорь», П. Чайковскийлэн «Иоланта» но мукет тодмо операосысь ариос. Михаил Шиляев оркестрен ӵош шудӥз Р. Шуманлэсь произведенизэ.Фестиваль йылпумъяськиз 7-тӥ куартолэзе, П. Чайковскийлэн вордӥськем нуналаз. Та нуналэ 2 концерт радъяськиз. Воткинскысь «Юбилейный» культурая юртын Москваысь джазовой оркестр концерт сётӥз, кивалтэ соин Игорь Бутман. Та тодмо саксофонист джазлэсь дуннеын азинскемзэ чакла, пӧртэм фестивальёсы пыриськылэ. Тодмо артист Удмуртие огпол гинэ ӧз вуылы ни. Концертъёс возьматэм сяна, со пиналъёслы мастер-классъёс но ортчытъя. Вера: джаз адямиосты умойгес но чебергес каре. Йыр малпаськыны, нош лул умой мылкыдын пачыланы кутске.Игорь Бутманлэн концертаз вуылӥз Александр Бречалов но.- Мыным удалтӥз фестивальлэн берпуметӥ концертъёсаз вуылыны, - шуиз Александр Владимирович. - Но фестиваль таин гинэ йылпумъяськыны кулэ ӧвӧл. Туннэ концерт - со паськыт концертной программалэн огез люкетэз гинэ, кудзэ Удмурт Правительство азинтоз быдэс ар ӵоже.Ижысь «Аксион» культурая юртын бадӟым концерт  сётӥз Москваысь Е. Светланов нимо симфонической оркестр.  Та оркестр шаерамы вуоз-а, уз-а, кема тодмо ӧй вал. Но кызьы шуиз Удмурт филармонилэн директорез Алексей Фомин, П. Чайковский кыске дорамы артистъёсты но, учкисьёсты но.Озьыен, вуоно арын пумиськытозь, «П. Чайковскийлэн дор палъёсаз» фестиваль!Мария Иванова  